b'\n_START_ARTICLE_\nTurning Torso\n_START_PARAGRAPH_\nTurning Torso er en skyskraber i Malm\xc3\xb8, Sverige, designet af Santiago Calatrava opf\xc3\xb8rt 2001 \xe2\x80\x93 2005. Den er Skandinaviens h\xc3\xb8jeste bygning og Europas n\xc3\xa6sth\xc3\xb8jeste beboelsesejendom, den h\xc3\xb8jeste er Triumfpaladset i Moskva. Bygningen kan i klart vejr ses fra den danske side af \xc3\x98resund._NEWLINE_T\xc3\xa5rnet har 54 etager og en h\xc3\xb8jde p\xc3\xa5 190 meter. Designet er baseret p\xc3\xa5 en skulptur af Calatrava med navnet Twisting Torso:_NEWLINE_T\xc3\xa5rnets design er delt i ni kuber med hver fem etager. Den \xc3\xb8verste kube er roteret 90 grader med uret i forhold til stueetagen. Hver etage best\xc3\xa5r af en rektangul\xc3\xa6r sektion, der omkranser en central kerne, samt en trekantet sektion, som delvis er underst\xc3\xb8ttet af et eksternt st\xc3\xa5lskelet. De nederste to kuber indeholder kontorarealer, mens de \xc3\xb8verste seks kuber har plads til 147 lejligheder._NEWLINE_Et v\xc3\xa6sentligt form\xc3\xa5l med byggeriet af Turning Torso har v\xc3\xa6ret at genetablere en markant skyline i Malm\xc3\xb8 efter fjernelsen i 2002 af den meget h\xc3\xb8je skibskran Kockumskranen, der var placeret mindre end en kilometer fra Turning Torso, men symboliserer ogs\xc3\xa5 det nye og mere internationale Malm\xc3\xb8, som er opst\xc3\xa5et som f\xc3\xb8lge af bygningen af \xc3\x98resundsbroen til K\xc3\xb8benhavn._NEWLINE_Turning Torso vandt i 2005 MIPIM-prisen i Cannes for bedste internationale beboelsesejendom.'